Sasol se waarde lig R20 mjd. ná aanval op olie | Netwerk24
Deur Jan Cronje, Fin24 17 September 2019 12:25
Sasol verkoop brandstof en die hoër olieprys beteken ’n hoër wins vir die maatskappy omdat hy ’n gereguleerde winsmarge gegrond op die olieprys kry. Foto: Getty Images
Sasol se aandeelprys het die afgelope ruk slae gekry weens die vertraging met sy reuseprojek in Lake Charles in Amerika en hoe duur dit is.
Die petrochemiese groep het vroeg in September aangekondig hy gaan weer sy resultate vir die boekjaar tot einde Junie moet vertraag weens die probleme met sy Lake Charles-projek.
LEES OOK: Sasol: Aandeelprys val oor verdere uitstel
Die skerp styging in die olieprys sedert die naweek se aanval op groot olie-aanlegte in Saoedi-Arabië het ook gehelp om Sasol se aandeelprys te lig.
Die Brent-ruolieprys het Maandag 13% hoër op $67,52 per vat gesluit.
Sasol verkoop brandstof en die hoër olieprys beteken ’n hoër wins vir die maatskappy omdat hy ’n gereguleerde winsmarge gegrond op die olieprys kry.
Sasol het Vrydag op R278,55 gesluit. Sy aandeelprys het Maandag met bykans 10% of R27,45 hoër op R306 gesluit.
Dinsdagoggend is die aandeelprys nog 1,6% hoër.
Dit het die maatskappy se markwaarde tot R194 miljard gelig.
Volgens Bloomberg is die olieprodusent Saudi Aramco aan wie die olie-aanlegte behoort wat die naweek met hommeltuie aangeval is, al hoe minder optimisties dat die produksie vinnig herstel sal kan word. – Fin24, bygewerk
Meer oor: Saudi Aramco | Sasol | Hommeltuie | Aandeelprys | Aanval | Olieprys